**Heikki Sakari Kossi** (s. 6. joulukuuta 1969 Tampere) on suomalainen foley-artisti eli elokuvien jälkiäänitettävien kohtausäänien tekijä. Hän on työskennellyt kymmenissä suomalaisissa elokuvissa ja yhä enemmän myös kansainvälisissä tuotannoissa, kuten vuonna 2016 ensi-iltansa saaneessa animaatioelokuvassa *Pikku prinssi*. 

Kossi on tehnyt foley-äänet muun muassa parhaan äänityksen Oscar-palkinnon vuonna 2021 voittaneeseen elokuvaan *Metallin soundi* ja edellisvuonna samassa sarjassa ehdolla olleeseen elokuvaan *Ad Astra*. Foley-artisteja ei kuitenkaan "alihankkijoina" lueta mukaan tuossa kategoriassa palkittaviin tiimeihin.

Muusikkona toiminut Kossi opiskeli äänisuunnittelua vuodesta 1997 lähtien Turun kristillisessä opistossa. Foley-tehosteiden tekoon Kossi tutustui harjoittelupaikassaan Kikeono Film Sound Oy:ssä, jossa hän avusti äänien teossa elokuvaan *Lakeuden kutsu*. Vuonna 2001 Kossi sai paikan *Itse valtiaat* -animaatiosarjan tuotantotiimissä äänisuunnittelijana ja foley-artistina. Vaimonsa työn takia Kossin perhe muutti Kokkolaan, jonne Heikki Kossi perusti nykyisin nimellä H5 Film Sound Oy toimivan foley-studionsa. Yrityksellä on toimipiste myös Helsingissä. Heikki Kossi toimii kokkolalaisen jalkapalloseura KPV:n maalivahtivalmentajana.

Foley-artismin ohella Kossi on toiminut elokuvissa myös äänisuunnittelijana, äänileikkaajana, ohjaajana, käsikirjoittajana, muusikkona ja kuvaajana.

Kossi sai vuonna 2017 elokuvataiteen valtionpalkinnon.

2023 Kossi muutti pois Suomesta ja aloitti työskentelemään Kaliforniassa elokuvaääneen keskittyvässä Skywalker Soundissa. Skywalker Sound on osa Disney-konserniin kuuluvaa Lucasfilm-tuotantoyhtiötä.

Lähteet
-------

1. ↑  Lehtonen, Veli-Pekka: Suomalaisnimi keikkuu lopputeksteissä Matt Damonin ja Sofia Coppolan kaltaisten rinnalla, elokuvien ystäville Heikki Kossi on silti tuntematon *Helsingin Sanomat*.  5.12.2019. Viitattu 6.12.2019.
2. ↑  Heikki Kossi teki foley-tehosteet Pikku prinssi -elokuvaan (Arkistoitu – Internet Archive), *Kp24.fi* 9.6.2016. viitattu 11.6.2016.
3. ↑  Nissinen, Hannes: "Elokuvamusiikki on eskapismin puhtain muoto" – Suomalaiset ääniammattilaiset valitsivat elokuvien koskettavimmat äänihetket *Yle Kulttuuricocktail*.  21.4.2021. Viitattu 21.4.2021.
4. ↑  Kinnunen, Kalle: Legenda Heikki Kossista ja muita havaintoja elokuva-äänien takaa *Suomen Kuvalehti*.  21.4.2021. Viitattu 26.4.2021.
5. ↑  Kinnunen, Kalle: Päre + rasvatut kädet = Polvi menee leffassa sijoiltaan. Heikki Kossi tekee studiossaan äänet moniin eurooppalaisiin elokuviin. *Suomen Kuvalehti* 25/2015, 18.6.2015 (maksullinen).
6. ↑  Pitkänen, Pasi: Heikki Kossi Interview, The Audio Spotlight -sivusto 17.12.2015. Viitattu 11.6.2016.
7. ↑  Jere Rönkkö: SOPIMUSUUTISIA: Maalivahti ja lisää vahvistusta valmennukseen! *KPV Edustus*.  4.1.2021.  Arkistoitu 28.4.2021. Viitattu 28.4.2021.
8. 1 2  Heikki Kossi Elonetissä.
9. ↑  Suuntana Skywalker Ranch – Disney halusi elokuva-alan huipulle nousseen äänitaiteilija Heikki Kossin *Yle Uutiset*.  23.1.2023. Viitattu 9.5.2023.

Aiheesta muualla
----------------

* Heikki Kossin luento "Näin syntyvät elokuvan äänet", video 25 min, Yle Areena

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Ritva
* Elonet
* Yle

 |

 |